DA: Vier miljoen kiesers nie geregistreer nieSowat vier miljoen mense is nie as kiesers vir volgende jaar se algemene verkiesing geregistreer nie, het Helen Zille, leier van die DA, Saterdag gesê. “Volgens die OVK [Onafhanklike Verkiesingskommissie] is vier miljoen jong Suid-Afrikaners nie geregistreer om in volgende jaar se verkiesing te stem nie. Vier miljoen. Baie van hulle is potensiële DA-kiesers,” het Zille tydens ŉ byeenkoms in Mitchells Plain in Kaapstad gesê. “Registrasie is die eerste nodige stap om te wen. Ek kan dit nie genoeg beklemtoon nie: Ons kan slegs wen indien ons genoeg mense kan registreer tydens die registrasienaweek van 9 en 10 November.” Zille sê dit is belangrik vir elke persoon om ŉ rol te speel om Suid-Afrika vir die beter te verander. “Dit beteken ŉ groeiende ekonomie met meer werksgeleenthede, beter skole, beter dienslewering aan die armes en minder korrupsie. Indien ons genoeg mense registreer om volgende jaar te stem kan ons wen. Ons kan in die Wes-Kaap wen, ons kan in Gauteng wen en ons kan die aanvoorwerk doen vir ŉ DA-regering vir die hele Suid-Afrika.”